Korona virus: Druga žrtva u Srbiji, raste broj zaraženih u regionu, u Zagrebu zemljotres

Autor fotografije, Fonet Potpis ispod fotografije, Druga žrtva korona virusa u Srbiji je žena stara 92 godine.

Broj zaraženih virusom korona na Balkanu raste, dok su Zagreb potresla tri zemljotresa u razmaku od samo par sati.

Broj obolelih u svetu prešao je 300,000 ljudi'- 13,000 je preminulo, dok se 93,000 oporavilo od infekcije virusom korona.

Nemačka kancelarka Angela Merkel je u karantinu posle susreta u petak sa lekarom koji je kasnije testiran pozitivno na virus.

U Srbiji je broj zaraženih dostigao 222 ljudi, a u nedelju je od posledica virusa preminula i druga žrtva, žena stara 92 godine, saopštili su zvaničnici.

Od nedelje, na snagu stupaju nove bezbednosne mere - ograničenje kretanja za sve stanovnike počinje u 17, umesto u 20 časova, i traje do pet ujutru.

Šta se dešava u Srbiji?

U bolnici je 97 ljudi, od čega je 14 na respiratorima, izjavio je na konferenciji za medije epidemiolog Predrag Kon.

Građani stariji od 65 godina, za koje inače važi potpuna zabrana kretanja, od četiri do sedam ujutru mogli su u nedelju da izađu u kupovinu.

Za tu namenu otvoreno je više od 2.000 prodavnica širom Srbije.

Ministar trgovine Rasim Ljajić izjavio je za RTS da je interesovanje građana bilo veće nego očekivanog i da je bilo gužvi, ali da je organizacija bila dobra.

Autor fotografije, NG Portal Potpis ispod fotografije, Kupovina za starije od 65 organizovana je u ranim jutarnjim časovima širom Srbije, Negotin, mart 2020

Niz promena najavili su i iz gradske uprave Beograda. Gradski prevoz je ukinut, a linije će biti uvedene samo za one koji imaju radnu obavezu i mogu da se kreću tokom vanrednog stanja.

Prodavnice hrane i apoteke biće otvorene tokom dana, dok će pijace raditi samo četvrtkom, petkom i subotom od osam do 15 časova, najavio je Goran Vesić, zamenik gradonačelnika Beograda.

Vlada je donela odluku koja će razrešiti dileme vlasnika pasa - izvođenje kućnih ljubimaca biće dozvoljeno svakog dana od 20 do 21 čas.

Vanredne mere koje su na snazi:

Zabranjeno je kretanje po parkovima, kao i okupljanje u zatvorenom u grupama od više od pet ljudi

U subotu uveče ukinut je javni prevoz, zatvoreni su kafići, restorani i tržni centri - sve sem prodavnica hrane i apoteka.

Zatvorene su i granice.

Predsednik Srbije Aleksandar Vučić najavio je u subotu mogućnost dodatnog proširenja ograničenja kretanja.

„Ako ne bude dovoljno, policijski će biti od 13 časova, a onda će trajati 24 časa. Za to imam saglasnost svih lekara", izjavio je Vučić.

Iako je u nedelju na ulicama Srbije bilo manje ljudi, redovi ispred prodavnica bili su dugi.

Burne komentare na društvenim mrežama izazvala je vest da je u Sabornoj crkvi u Novom Sadu organizovanapričest tokom koje su vernici koristili istu kašičicu, prenosi portal 021.

Preskočite sadržaj sa Facebook, 1 Sadržaj nije dostupan Pogledajte više na Facebook BBC nije odgovoran za sadržaj drugih sajtova. Kraj sadržaja sa Facebook, 1

Poznatima koji apeluju na stanovništvo da ostane kod kuće pridružio se i najbolji teniser sveta Novak Đoković.

Bilans u regionu

Slovenija - 383 osoba zaraženo, jedna osoba preminula

Hrvatska - 235 zaraženih, jedna osoba preminula, pet pacijenata se oporavilo

Usred krize oko korona virusa dva snažna zemljotresa i nekoliko lakših pogodili su Zagreb. Opširnije - OVDE.

Bosna i Hercegovina - 93 zaraženih, jedna osoba preminula

Severna Makedonija - 85 zaraženih, jedna osoba se oporavila

Vlada Severne Makedonije saopštila je da je zbog Kovida-19 odložila vanredne parlamentarne izbore, zakazane za 12. april.

Državna izborna komisija je zadužena da obezbedi i čuva postojeću dokumentaciju do održavanja izbornih aktivnosti koje će biti nastavljene po prestanku vanrednog stanja, prenosi agencija Beta.

Kosovo - 31 osoba zaražena, jedna preminula

Muškarac iz Podujeva star 82 godine prva je žrtva Kovida-19 na Kosovu, prenosi agencija Beta.

Reč je o ocu osobe koja se nedavno vratila iz Italije, a koja je takođe zaražena korona virusom, dodaju.

Ministar zdravlja Kosova Arben Vitja zatražio je od premijera Aljbina Kurtija da vlada donese odluku o ograničavanju kretanja građana i vozila na celoj teritoriji.

Crna Gora - 16 zaraženih

Premijer Duško Marković rekao je u nedelju da se u pet dana od pojave korona virusa u Crnoj Gori broj zaraženih uvećao deset puta, te da od sada neće biti kompromisa za one koji ne poštuju pravila o samoizolaciji.

Nacionalni koordinacioni tim za zarazne bolesti je u subotu, uz saglasnost Agencije za zaštitz ličnih podataka, počeo da objavljuje imena lica kojima su izdata rešenja o obaveznoj samoizolaciji.

Ovaj potez je izazvao kritike nevladinih aktivista, a Centar za demokratsku tranziciju pozvao je Vladu da još jednom razmotri ovu odluku i zaustavi dalje objavljivanje ličnih podataka.

Autor fotografije, Reuters Potpis ispod fotografije, U Italiji je od korona virusa do sada stradalo 4.825 ljudi - od čega skoro 800 u subotu.

Kakvo je stanje u svetu?

Broj zaraženih u svetu prešao je 300.000, a najgora situacija je u Španiji i Italiji.

U Italiji je u nedelju preminulo 651 ljudi - ukupno 5,467 od početka izbijanja epidemije.

Broj zaraženih u Americi - 26.700 - premašio je brojke u Španiji, gde je zaraženo oko 28.000 ljudi.

Međutim, u Španiji je do sada ukupno umrlo oko 1.720 ljudi, a u Americi 300 - toliko je u Španiji umrlo samo od subote.

Slična situacija je u Nemačkoj i Iranu. Obe zemlje imaju nešto više od 20.000 zaraženih, ali je u Nemačkoj umrlo 84 ljudi, a u Iranu oko 1.500.

Nemačka kancelarka Angela Merkel je smeštena u karantin u nedelju jer je u petak imala sastanak sa lekarom koji je kasnije testiran pozitivno na korona virus, rekao je njen predstavnik za štampz.

Ranije je nemačka vlada zabranila okupljanje više od dvoje ljudi - ne računajući radna mesta i dom - tokom sledeće dve nedelje.

U Nemačkoj su od prošle nedelje zatvorene šokle i prodavnice - sem prehrambenih i apoteka, kao i restorani koji će samo moći da dostavljaju hranu.

U Velikoj Britaniji je većina škola zatvorena, kao i svi pabovi, restorani i veći broj prodavnica.

Vlada Bolivije odlučila je da celu zemlju stavi u karantin.

"Treba da ostanemo kod kuće 24 sata dnevno jer je to način da pobedimo korona virus", izjavila je predsednica Žanin Anjes u obraćanju naciji.

U Boliviji je do sada zaraženo 19 ljudi.